CELEX: 32013R0384
Language: sk
Date: 2013-04-22 00:00:00
Title: Vykonávacie nariadenie Komisie (EÚ) č. 384/2013 z  22. apríla 2013 o zatriedení určitého tovaru do kombinovanej nomenklatúry

27.4.2013   
            
            
               SK
            
            
               Úradný vestník Európskej únie
            
            
               L 117/7
            
         VYKONÁVACIE NARIADENIE KOMISIE (EÚ) č. 384/2013
   z 22. apríla 2013
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je ustanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby s výhradou opatrení platných v Európskej únii týkajúcich sa systémov dvojitej kontroly a predbežného a následného dohľadu nad dovozom textilných výrobkov do Európskej únie, sa na záväzné informácie o nomenklatúrnom zatriedení tovaru vydané colnými orgánmi členských štátov s ohľadom na zatriedenie tovaru do kombinovanej nomenklatúry, ktoré nie sú v súlade s týmto nariadením, mohol držiteľ naďalej odvolávať po dobu 60 dní, podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Výbor pre colný kódex nevydal stanovisko v lehote stanovenej jeho predsedom,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   S výhradou opatrení platných v Európskej únii týkajúcich sa systémov dvojitej kontroly a predbežného a následného dohľadu nad dovozom textilných výrobkov do Európskej únie, je možné odvolávať sa na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, počas 60 dní podľa článku 12 odsek 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 22. apríla 2013
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Výrobok v tvare valca s priemerom približne 7 mm a dĺžkou približne 130 mm, pozostávajúci z vonkajšej vrstvy papiera, ktorá drží na mieste tieto zložky:
                  
                              —
                           
                           
                              tri filtre z vlákien z acetátu celulózy s aktívnym uhlím [C],
                           
                        
                              —
                           
                           
                              štyri filtre z vlákien z acetátu celulózy, ktoré tiež obsahujú impregnované vlákna (impregnované stmeľovacou látkou, ktorá nepreniká do vnútorných vrstiev vlákien) [I],
                           
                        
                              —
                           
                           
                              dva filtre z vlákien z acetátu celulózy [A],
                           
                        
                              —
                           
                           
                              štyri zložky z aromatického orientálneho tabaku druhu používaného v cigaretách [T].
                           
                        Pokiaľ ide o vlákna z acetátu celulózy v jednotlivých filtroch [C, I, A], vlákna sú navzájom usporiadané rovnobežne. Vlákna tvoria pružný pórovitý systém rovnomernej hrúbky a sú ľahko oddeliteľné a „odtrhnuteľné“.
                  Vo valci sú jednotlivé zložky umiestnené v tomto poradí:
                  
                              —
                           
                           
                              C (dĺžka približne 6 mm),
                           
                        
                              —
                           
                           
                              I (dĺžka približne 10 mm),
                           
                        
                              —
                           
                           
                              T (dĺžka približne 10 mm),
                           
                        
                              —
                           
                           
                              A (dĺžka približne 13 mm),
                           
                        
                              —
                           
                           
                              T (dĺžka približne 10 mm),
                           
                        
                              —
                           
                           
                              I (dĺžka približne 10 mm),
                           
                        
                              —
                           
                           
                              C (dĺžka približne 12 mm),
                           
                        
                              —
                           
                           
                              I (dĺžka približne 10 mm),
                           
                        
                              —
                           
                           
                              T (dĺžka približne 10 mm),
                           
                        
                              —
                           
                           
                              A (dĺžka približne 13 mm),
                           
                        
                              —
                           
                           
                              T (dĺžka približne 10 mm),
                           
                        
                              —
                           
                           
                              I (dĺžka približne 10 mm),
                           
                        
                              —
                           
                           
                              C (dĺžka približne 6 mm).
                           
                        Podiel jednotlivých materiálov tvoriacich výrobok vyjadrený v hmotnostných percentách je takýto:
                  
                              —
                           
                           
                              C: približne 17 %,
                           
                        
                              —
                           
                           
                              I: približne 16 %,
                           
                        
                              —
                           
                           
                              A: približne 8 %,
                           
                        
                              —
                           
                           
                              T: približne 41 %,
                           
                        
                              —
                           
                           
                              papier: približne 18 %.
                           
                        Výrobok je určený na rozrezanie a použitie pri výrobe cigariet s filtrom. Z objektívnych vlastností výrobku nie je zrejmé, ako bude rozrezaný.
                  (Pozri fotografie č. 664 A a B) (1)
                  
               
               
                  5601 22 10
               
               
                  Zatriedenie je určené všeobecnými pravidlami 1, 4 a 6 na interpretáciu kombinovanej nomenklatúry a znením číselných znakov KN 5601, 5601 22 a 5601 22 10.
                  Výrobok obsahuje viac filtračných než tabakových zložiek. Tabak môže byť umiestnený medzi dva filtre, a teda nemusí byť spálený, ale používa sa len ako aromatická zložka cigarety. Tabak predstavuje približne iba jednu tretinu objemu tohto výrobku. Podstatný charakter v zmysle všeobecného pravidla 3 b) na interpretáciu kombinovanej nomenklatúry teda výrobku dávajú jednotlivé filtre.
                  Čisté vlákna z acetátu celulózy [A] spolu s impregnovanými vláknami [I] tvoria vyšší podiel v hmotnostných a objemových percentách než vlákna z acetátu celulózy s aktívnym uhlím [C]. Podstatný charakter v zmysle všeobecného pravidla 3 b) na interpretáciu kombinovanej nomenklatúry teda výrobku dávajú filtre vyrobené z čistých a impregnovaných vlákien z acetátu celulózy [A, I].
                  Filtre vyrobené z čistých a impregnovaných vlákien z acetátu celulózy [A, I] nemajú požadovanú súdržnosť a silu. Zatriedenie do položky 5602 ako „plsť“ alebo do položky 5603 ako „netkané textílie“ je preto vylúčené.
                  Filtre vyrobené z čistých a impregnovaných vlákien z acetátu celulózy [A, I] nie sú vyrobené z „textílie“ v zmysle poznámky 1 ku kapitole 63. Zatriedenie do položky 6307 je preto vylúčené.
                  Vo filtroch vyrobených z čistých a impregnovaných vlákien z acetátu celulózy [A, I] sú vlákna navzájom usporiadané rovnobežne. Zatriedenie do položky 5601 ako „výrobky z vaty“ je preto vylúčené.
                  Keďže filtre vyrobené z čistých a impregnovaných vlákien z acetátu celulózy [A, I] nemôžu byť zatriedené do žiadnej položky podľa všeobecných pravidiel 1 až 3 na interpretáciu kombinovanej nomenklatúry, majú sa zatriediť uplatnením všeobecného pravidla 4 na interpretáciu kombinovanej nomenklatúry do položky príslušnej pre najpodobnejší tovar.
                  Keďže vlákna sú ľahko oddeliteľné a „odtrhnuteľné“ a tvoria pružný pórovitý systém rovnomernej hrúbky, ich vonkajší vzhľad je najpodobnejší vate. Filtre [A, I] sa preto majú zatriediť do položky 5601 (pozri tiež klasifikačné stanovisko HS k zatriedeniu „tyčiniek na výrobu cigaretových filtrov“ do podpoložky 5601 22).
                  Impregnácia vlákien z acetátu celulózy [I] nevylučuje zatriedenie do položky 5601, pretože stmeľovacia látka nepreniká do vnútorných vrstiev vlákien [pozri vysvetlivky HS k položke 5601, časť (A), štvrtý odsek].
                  Výrobok sa preto má zatriediť pod číselný znak KN 5601 22 10 ako „výrobky z vaty z chemických vlákien“.
               
            
         
      
                  
                     
               
               
                  
                     
               
            
         (1)  Fotografie sú čisto informačného charakteru.